Revizija akcijskog plana EU-a za suzbijanje nezakonite trgovine divljom faunom i florom

Kontekst

U prosincu 2022. održat će se sastanak koji je jako važan za očuvanje globalne bioraznolikosti. Potpisnici Konvencije o biološkoj raznolikosti (CBD) sastat će se u Montrealu radi zaključenja 15. konferencije stranaka te konvencije. Potpisnici će na sastanku raspravljati o mjerama koje je potrebno poduzeti na globalnoj razini kako bi se zaustavio i preokrenuo proces kontinuiranog uništavanja bioraznolikosti. Mjesec dana prije toga u Panami će se sastati stranke Konvencije o međunarodnoj trgovini ugroženim vrstama divljih životinja i biljaka (CITES) kako bi preispitale mjere koje trebaju osigurati da međunarodna trgovina divljim životinjama i biljkama ne ugrožava preživljavanje vrsta. Borba protiv nezakonite trgovine divljom faunom i florom važan je dio nastojanja da se zaustavi gubitak bioraznolikosti. Kako je naglasila Međuvladina znanstveno-politička platforma o bioraznolikosti i uslugama ekosustava, održiva uporaba divlje faune i flore jako je važna za zadovoljavanje potreba sadašnjih i budućih generacija. Ona može pomoći da se zaustavi izbijanje novih pandemija, osiguraju održivi izvori prihoda za lokalno i autohtono stanovništvo te doprinijeti obnovi i održavanju bioraznolikosti. S druge strane, nezakonita ili neučinkovito regulirana trgovina divljim vrstama ugrožava tu održivu uporabu. Očekuje se da će se globalnim okvirom za bioraznolikost nakon 2020., koji će se donijeti na 15. konferenciji stranaka Konvencije o biološkoj raznolikosti u prosincu, utvrditi konkretni ciljevi kako bi se osiguralo da trgovina divljim, kopnenim, slatkovodnim i morskim vrstama te njihovo stjecanje i uporaba budu zakoniti i održivi. Ovaj ažurirani akcijski plan treba doprinijeti potpunoj provedbi te obveze koju su preuzele Europska unija i države članice.

Nezakonita trgovina divljom faunom i florom i dalje je ozbiljan i raširen problem. Prema Izvješću o kaznenim djelima u području divlje faune i flore u svijetu Ureda Ujedinjenih naroda za droge i kriminal (UNODC) iz 2020., nezakonita trgovina divljom faunom i florom odvija se u svim zemljama svijeta, a trguje se velikim rasponom vrsta, od jegulja i ljuskavaca do ružičastog drva. Od početka pandemije bolesti COVID-19 u svijetu se smanjio broj zapljena divlje faune i flore kojom se nezakonito trguje, ali nema dokaza da se nezakonita trgovina smanjila.

Nezakonita trgovina vrstama potiče globalni gubitak bioraznolikosti. Nezakonito iskorištavanje vrsta može znatno oslabiti divlje populacije i u nekim ih slučajevima dovesti do izumiranja. To može utjecati i na vrste koje nisu izravno ciljane nezakonitom trgovinom, primjerice zbog usputnog ulova ili uništavanja staništa. Nezakonito uklanjanje ključnih vrsta iz ekosustava može imati kaskadni učinak i utjecati na usluge ekosustava, dovesti do uništenja važnih ponora ugljika i poremetiti zdravlje i ravnotežu zemljišta i voda. Osim toga, puštanje stranih vrsta kojima se nezakonito trguje u divljinu u odredišnim zemljama može dovesti do poremećaja u lokalnim staništima, uz potencijalno pogubne posljedice za autohtone vrste.

Nezakonita trgovina divljom faunom i florom ima i razorne socioekonomske učinke. Raširena nezakonita trgovina divljim životinjama može povećati rizik od prijenosa zoonotskih bolesti (tj. bolesti koje potječu od životinja i zatim zaraze ljude), što može imati razorne posljedice za javno zdravlje. Zbog uništenja ekosustava, koje može biti posljedica krivolova i nezakonite trgovine, lokalne zajednice često ostaju bez zakonitih i održivih izvora prihoda. Zakoniti i održivi izvori prihoda uključuju turizam koji se temelji na prirodi, trofejni lov kojim se dobro upravlja i održivu trgovinu divljom faunom i florom. Trgovina divljom faunom i florom kojom se dobro upravlja može imati pozitivan učinak na očuvanje vrsta jer može potaknuti lokalne zajednice da štite resurse divlje faune i flore u svojem okolišu i pritom ostvaruju dovoljne i održive prihode. Međutim, nezakonita trgovina divljom faunom i florom jako je unosna. Privlačna je jer je istovremeno niskorizična i vrlo isplativa, no ozbiljno ugrožava javnu sigurnost, slabi vladavinu prava i legitimne institucije. Nezakonita trgovina divljom faunom i florom doprinosi korupciji i ima koristi od nje, a istovremeno potiče dodatne kriminalne aktivnosti. Jasno je dokazana povezanost nezakonite trgovine divljom faunom i florom, organiziranog kriminala (uključujući nezakonitu trgovinu oružjem) i terorizma.

Važna uloga EU-a

EU je jedno od središta globalne nezakonite trgovine divljom faunom i florom i stoga ima ključnu ulogu u njezinu suzbijanju. Prijavljena vrijednost proizvoda u lancu nezakonite trgovine divljom faunom i florom u EU-u 2019. iznosila je najmanje 4,7 milijuna EUR, ali je vjerojatno mnogo veća.

EU je globalno u dobrom položaju da predvodi borbu protiv nezakonite trgovine divljom faunom i florom. Propisi EU-a o trgovini divljom faunom i florom omogućuju prelaženje okvira Konvencije o međunarodnoj trgovini ugroženim vrstama divljih životinja i biljaka (CITES) radi zaštite ugroženih vrsta od neodrživog iskorištavanja. Primjerice, postojećim pravilima EU-a o trofejnom lovu obveze u pogledu dozvola proširuju se na vrste koje nisu samo one na najužem popisu CITES-a i postrožava se njihova provjera.

EU može iskoristiti svoje dugogodišnje iskustvo u suzbijanju nezakonite trgovine divljom faunom i florom

Novi akcijski plan nadovezuje se na prethodni akcijski plan EU-a za suzbijanje nezakonite trgovine divljom faunom i florom (2016.–2020.). Na temelju evaluacije akcijskog plana iz 2016. zaključeno je da je od te godine nezakonita trgovina divljom faunom i florom postala prioritet za brojne oblikovatelje politika, agencije za izvršavanje zakonodavstva i dionike u EU-u i u svijetu. EU i njegove države članice ojačale su mjere provedbe, primjerice poboljšanjem prekograničnih istraga uz aktivno sudjelovanje Europola, Eurojusta i agencija za izvršavanje zakonodavstva. To je dovelo do većeg broja zapljena i kaznenih progona, među ostalim zahvaljujući djelovanju Europske multidisciplinarne platforme za borbu protiv kaznenih djela (EMPACT). Osim toga, Europska komisija ojačala je potporu relevantnim nacionalnim tijelima i europskim mrežama za izvršavanje zakonodavstva u području suzbijanja kaznenih djela protiv okoliša te suradnju s tim tijelima. Komisija je donijela i prijedlog nove direktive EU-a o suzbijanju kaznenih djela protiv okoliša.

EU je proveo mjere protiv nezakonite trgovine divljom faunom i florom i na multilateralnim forumima, posebno u okviru CITES-a. Kako bi ispunio svoju obvezu da poduzme dodatne mjere za suzbijanje krivolova slonova i nezakonite trgovine bjelokosti u svijetu, EU je ažurirao svoja pravila kako bi okončao većinu oblika trgovine bjelokosti u EU-u.

Mobilizirane su i diplomatske mreže EU-a i država članica koje aktivno sudjeluju u bilateralnim i regionalnim dijalozima. Naposljetku, EU od 2016. osigurava znatna financijska sredstva za izgradnju kapaciteta i međunarodno djelovanje u području suzbijanja nezakonite trgovine divljom faunom i florom, među ostalim za: i. zalaganje za sudjelovanje lokalnih zajednica u zemljama koje su izvor nezakonite trgovine divljom faunom i florom; i ii. osiguravanje alternativnih mogućnosti za stjecanje prihoda za lokalne zajednice.

Stalni izazovi i nove mogućnosti

Unatoč tim naporima, nezakonita trgovina divljom faunom i florom, u kombinaciji s klimatskim promjenama i uništavanjem okoliša, i dalje stvara velik pritisak na divlju faunu i floru te sigurnost i izvore prihoda stanovništva. S vremenom je došlo do promjena ruta i vrsta kojima se trguje. Osim toga, sve veća upotreba internetskih platformi za nezakonitu trgovinu divljom faunom i florom i povezana upotreba usluga dostave malih pošiljaka stvorili su nove probleme u otkrivanju i istragama te nove vrste kaznenih djela i zato su potrebna nova rješenja i više resursa. Povećani broj zapljena divlje faune i flore kojom se nezakonito trguje u EU-u od 2016. nije doveo do razmjernog povećanja kaznenih progona i osuđujućih presuda. Manjak specijaliziranog osoblja, resursa i mogućnosti osposobljavanja u brojnim državama članicama i trećim zemljama i dalje je velik problem. Postoji i prostor za poboljšanje suradnje: i. unutar država članica EU-a; ii. među državama članicama EU-a; iii. između država članica EU-a i trećih zemalja; i iv. s dionicima i civilnim društvom.

Daljnji koraci

Cilj je ovog revidiranog akcijskog plana usmjeriti djelovanje EU-a u suzbijanju nezakonite trgovine divljom faunom i florom u razdoblju do 2027. On se nadovezuje na akcijski plan iz 2016. i njime se nastoje pronaći rješenja za aktualne probleme na sveobuhvatan način. Iako se akcijski plan primarno bavi nezakonitom trgovinom divljom faunom i florom, u njemu se uspostavljaju nužne veze s propisima EU-a o trgovini divljom faunom i florom i drugim povezanim politikama.